CELEX: 
Language: lt
Date: 2020-10-23 00:00:00
Title: KOMISIJOS ĮGYVENDINIMO REGLAMENTAS (ES) …/... kuriuo nustatoma šaltinių ir metodų, naudojamų bendrųjų nacionalinių pajamų suvestiniams rodikliams ir jų sudedamosioms dalims rengti pagal Europos sąskaitų sistemą (2010 m. ESS), aprašo struktūra ir išsami rengimo tvarka

KOMISIJOS ĮGYVENDINIMO REGLAMENTAS (ES) …/...
            
            
               2020 10 23
            
            
               kuriuo nustatoma šaltinių ir metodų, naudojamų bendrųjų nacionalinių pajamų suvestiniams rodikliams ir jų sudedamosioms dalims rengti pagal Europos sąskaitų sistemą (2010 m. ESS), aprašo struktūra ir išsami rengimo tvarka
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2019 m. kovo 19 d. Europos Parlamento ir Tarybos reglamentą (ES) 2019/516 dėl bendrųjų nacionalinių pajamų rinkos kainomis derinimo, kuriuo panaikinama Tarybos direktyva 89/130/EEB, Euratomas ir Tarybos reglamentas (EB, Euratomas) Nr. 1287/2003
                  1
               , ypač į jo 3 straipsnio 2 dalį,
            
            
               kadangi:
            
            
               (1)Reglamento (ES) 2019/516 3 straipsnio 1 dalyje nustatyta, kad valstybės narės turi pateikti Komisijai (Eurostatui) šaltinių ir metodų, kurie turi būti naudojami bendrųjų nacionalinių pajamų (BNP) suvestiniams rodikliams ir jų sudedamosioms dalims rengti, aprašą;
            
            
               (2)labai svarbu, kad valstybių narių BNP suvestiniai rodikliai ir jų sudedamosios dalys būtų palyginami ir kad BNP suvestiniams rodikliams ir jų sudedamosioms dalims rengti naudojamų šaltinių ir metodų aprašas derėtų su atitinkamomis 2010 m. ESS
                  2
                apibrėžtimis ir apskaitos taisyklėmis;
            
            
               (3)labai svarbu, kad valstybės narės BNP suvestiniams rodikliams ir jų sudedamosioms dalims rengti naudojamų šaltinių ir metodų aprašus dokumentuotų ir reguliariai atnaujintų;
            
            
               (4)siekiant palengvinti lyginamąją analizę, BNP aprašai turėtų būti vienodos struktūros, kurią sudarytų iš anksto nustatytas skyrių skaičius ir proceso lentelės, kuriose pateikiami ataskaitinių metų skaitiniai įverčiai; 
            
            
               (5)kad būtų galima patikrinti BNP suvestiniams rodikliams ir jų sudedamosioms dalims rengti naudojamus šaltinius, jų naudojimo būdus ir metodus, valstybės narės, remdamosi sutartu tvarkaraščiu, turėtų pateikti Komisijai (Eurostatui) naujausias BNP aprašų versijas;
            
            
               (6)šiame reglamente nustatytos priemonės atitinka Europos statistikos sistemos komiteto nuomonę,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Aprašo struktūra
            
            
               1.Valstybės narės parengia šaltinių ir metodų, naudojamų BNP suvestiniams rodikliams ir jų sudedamosioms dalims rengti, aprašą (toliau – BNP aprašas). BNP aprašą sudaro 10 skyrių ir BNP procesų lentelės. 
            
            
               2.Skyriai yra šie:
            
         
         
            
               –1 skyrius. Sąskaitų sistemos apžvalga;
            
            
               –2 skyrius. Duomenų revizavimo politika ir įverčių revizavimo bei galutinių verčių rengimo tvarkaraštis. Esminis duomenų revizavimas, atliktas po naujausios BNP aprašo versijos;
            
            
               –3 skyrius. Gamybos metodas;
            
            
               –4 skyrius. Pajamų metodas;
            
            
               –5 skyrius. Išlaidų metodas;
            
            
               –6 skyrius. Balansavimo arba integravimo procedūra ir įverčių tvirtinimas;
            
            
               –7 skyrius. Tikslinimo dėl išsamumo apžvalga;
            
            
               –8 skyrius. Perėjimas nuo bendrojo vidaus produkto (BVP) prie BNP;
            
            
               –9 skyrius. Pagrindiniai naudoti klasifikatoriai;
            
            
               –10 skyrius. Pagrindiniai naudoti duomenų šaltiniai.
            
            
               3.BNP procesų lentelėse pateikiama:
            
            
               (a)skaitinė informacija apie įverčius, gautus nuosekliais BNP rengimo etapais pagal atskiras naudotų šaltinių ir atlikto tikslinimo rūšis;
            
            
               (b)skaitinė informacija apie rengiant BNP naudotų atskirų rūšių šaltinių ir atlikto tikslinimo santykinį dydį;
            
            
               (c)nuorodos į atitinkamus BNP aprašo skyrius.
            
            
               2 straipsnis
            
            
               Išsami rengimo tvarka
            
            
               Valstybės narės užtikrina, kad:
            
            
               (a)aprašant BNP apskaičiuoti naudotus šaltinius ir metodus BNP apraše būtų vartojami 2010 m. ESS atitinkantys terminai ir apibrėžtys;
            
            
               (b)BNP apskaičiuoti naudoti šaltiniai ir metodai BNP apraše būtų aprašyti išsamiai ir aiškiai, atitiktų rengiant BNP aprašą taikytas procedūras ir apimtų informaciją apie duomenų, gautų iš statistinių ir administracinių šaltinių, perskaičiavimą į nacionalinių sąskaitų įverčius, tikslinant tuos duomenis dėl sąvokų, išsamumo ir balansavimo, ir apie tvirtinimo procedūras;
            
            
               (c)minėtame aprašyme dėl kiekvieno atskiro BNP rengimo etapo būtų pateikti skaitiniai įrodymai, atitinkantys procesų lentelėse pateiktą informaciją;
            
         
         
            
               (d)skaitiniai įrodymai būtų pagrįsti artimiausiais metais, kurių galutiniai įverčiai turimi (ataskaitiniai metai);
            
            
               (e)BNP suvestiniams rodikliams ir jų sudedamosioms dalims rengti naudojami šaltiniai ir metodai būtų taikomi rengiant kitų metų, einančių po ataskaitinių metų, duomenis.
            
            
               3 straipsnis
            
            
               Atnaujinimo ir perdavimo tvarkaraštis
            
            
               1.Valstybės narės perduoda BNP aprašą Komisijai (Eurostatui) iki 2021 m. gruodžio 31 d.
            
            
               2.Vėlesni BNP aprašo atnaujinimai parengiami ir perduodami Komisijai (Eurostatui) per 12 mėnesių nuo bet kokio esminio BNP rengimo šaltinių ar metodų pakeitimo. Bet kuriuo atveju BNP aprašas atnaujinamas bent kas 5 metus.
            
            
               3.Valstybės narės perduoda BNP aprašą elektroninėmis priemonėmis per vieną bendrą Komisijos (Eurostato) duomenų prieigą.
            
            
               4 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2020 10 23
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        OL L 91, 2019 3 29, p. 19. 
               
               
                  
                     (2)
                  
                        2013 m. gegužės 21 d. Europos Parlamento ir Tarybos reglamentas (ES) Nr. 549/2013 dėl Europos nacionalinių ir regioninių sąskaitų sistemos Europos Sąjungoje (OL L 174, 2013 6 26, p. 1).